钦定古今图书集成/明伦汇编/官常典/第109卷 > 有虞氏
## 钦定古今图书集成/明伦汇编/官常典/第109卷 > 有虞氏

### 帝舜封帝尧子朱于房待以宾礼

按《书经益稷》：夔曰：“戛击鸣球，搏拊琴瑟，以咏。祖考来
格，虞宾在位。”

按《竹书纪年》：“帝子丹朱避舜于房陵，舜让不克，遂封
朱于房，为虞宾。三年舜即天子之位。”

按《通志》：帝舜践天子位，即位之明年，封丹朱于丹渊，
为诸侯，以奉先祀，服其服，礼乐如之，谓之虞宾，示弗
臣也。

按《路史》：帝尧初取富宜氏曰皇，生朱骜、佷媢克兄弟
为阋嚚讼嫚游而朋淫。帝悲之，为制奕棋以闲其情，
使出就丹。帝崩，虞氏国之于房，为房侯，以奉其祀。服
其服，礼乐如之，谓之虞宾，天子弗臣。

〈注〉《竹书》云：“放帝丹朱于丹水。”今朱虚县有丹山，东丹、西丹二水，水近有长坂远峻，谓之破军。《坡记》为丹朱弄奕之所韵云：舜封丹朱为房邑侯，今荆河之吴。《房相图经》引《孟子注》：舜封丹朱于白水，白水乃今清河，盖夏封之。在镇西南三里有丹朱陵，南八里有帝子夜游台，周二百步。《相台志》云：“丹朱，嫚游之地。”